Soektog na VSA-vrou wat padlangs verdwynDie polisie het in Augustus op ŉ voorval van gesinsgeweld gereageer waarby Petito en Laundrie betrokke was. (Foto: Moab City Police Department/AFP) Amerikaanse owerhede het ŉ grootskaalse soektog van stapel gestuur na ŉ 22-jarige vrou wat tydens ŉ landwye toer saam met haar verloofde onder raaiselagtige omstandighede verdwyn het. Gabrielle Petito en haar 23-jarige verloofde, Brian Laundrie, het in Julie vanjaar op reis deur Amerika gegaan waar hulle foto’s en video’s van idilliese landskappe op sosiale media gedeel het. Petito se familie het egter meer as twee weke gelede onraad begin vermoed toe Laundrie alleen met die paartjie se kampeerwa terug is huis toe. Petito het spoorloos verdwyn en familie en vriende kon nie met haar in aanraking kom nie. Hulle het einde Augustus laas met haar gesels toe die paartjie in die Grand Teton‑ nasionale park in Wyoming was. Die familie het haar dae later as vermis aangemeld. Sedert Laundrie terug is by sy huis in North Port, Florida, het hy geweier om inligting aan die polisie te verskaf oor die twee se doen en late. “Ons deel in die land se frustrasie oor die saak,” het Todd Garrison, North Port se polisiehoof, gesê. “Twee mense het op ŉ toer gegaan, net een het teruggekeer en wil ons nie bystaan met inligting om haar op te spoor nie.” Brian Laundrie, Petito se verloofde. (Foto: Moab City Police Department/AFP) Volgens die polisie in Utah het beamptes in Augustus op ŉ voorval van gesinsgeweld gereageer waarby Petito en Laundrie betrokke was. Beeldmateriaal wat deur die betrokke beamptes geneem is, wys hoe Petito sê dat sy in ŉ onderonsie met Laundrie betrokke was. “Ons het heel oggend al gestry. Hy wou my nie by die kampeerwa inlaat nie omdat ek eers moes kalmeer,” het sy vir die beamptes gesê. Volgens die huilende Petito het sy probeer om die sleutels by Laundrie te kry toe hy haar gestoot en sy hom met haar foon geslaan het. ŉ Saak is nie teen een van die twee gemaak nie, maar die polisie het aanbeveel dat hulle die aand apart deurbring om af te koel. Petito se familie het in ŉ verklaring gesê dat hulle deur ŉ moeilike tyd gaan. “Die een persoon wat ons en die polisie kan help om ons dogter op te spoor, weier om te help.” Laundrie het intussen ŉ prokureur aangestel, berig BBC. “In my ervaring vestig die polisie eerste hul aandag op die persoon met wie die vermiste individu in ŉ verhouding was,” het Steve Bertolino, Laundrie se prokureur, gesê. “Ongeag of hy [Laundrie] enige iets met Petito se verdwyning te doen gehad het, is ons van mening dat enige iets wat hy sê moontlik teen hom gebruik sal word. Daarom is hy aangeraai om nie met die polisie te praat nie.”